Duma ni jina la uhusika kutoka katika tamthilia ya Siri ya Mtungi kutoka nchini Tanzania. Uhusika umechezwa na Daudi Tairo. Duma ni mtoto wa mjini, kazi yake hasa ni u-DJ katika kumbi za muziki na sherehe mbalimbali za vigodoro na mambo mengine. Vilevile ni mtu wa mipango ya mjini (misheni-tauni), hasa mipango hiyo hufanya na Mzee Masharubu akiwa na kijana wake mtiifu wa Masharubu, Kovu. Mara kadhaa amekuwa akipokea mizigo ya magendo kutoka pwani ya Zanzibar na kuisambaza sehemu mbalimbali. Kazi hii ni pasua kichwa kwake, hasa ukizingatia bosi wa kazi hizo ni Masharubu na hakuna mtu mdhulumati kama Masharubu. Pamoja na magumu yote, bado alitumia nguvu kwa hali na mali, aidha kihalali ama si kihalali kujipatia kipato. Mara kadhaa ameonekana kujutia nafsi yake kwa kujihusisha na shughuli za kitapeli na mali za magendo na mihadarati, lakini shida na hanasa za maisha zinamfanya akose misimamo thabiti na kuendelea upande wa pili. Aliweza kumwambia Masharubu hataki mali zake za magendo, lakini alishindwa kumkatalia Golden na Ish mipango yao ya uingizwaji wa dawa za kulevya mjini Bagamoyo na kuzileta eneo la Dar es Salaam.